Document ID: 32014D0818

DEĊIŻJONI TA' IMPLIMENTAZZJONI TAL-KUMMISSJONI
tat-18 ta' Novembru 2014
dwar iċ-ċaħda ta' talba għall-kanċellazzjoni ta' isem imdaħħal fir-reġistru ta' denominazzjonijiet protetti tal-oriġini u tal-indikazzjonijiet ġeografiċi protetti skont ir-Regolament (UE) Nru 1151/2012 tal-Parlament Ewropew u tal-Kunsill [Jihočeská Zlatá Niva (IĠP)]
(notifikata bid-dokument C(2014) 8425)
(It-test bis-Slovakk biss huwa awtentiku)
(2014/818/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (UE) Nru 1151/2012 tal-Parlament Ewropew u tal-Kunsill tal-21 ta' Novembru 2012 dwar skemi tal-kwalità għal prodotti agrikoli u oġġetti tal-ikel (1), u b'mod partikolari l-Artikolu 54(1) tiegħu,
Billi:
(1)
L-ewwel subparagrafu tal-Artikolu 54(1) tar-Regolament (UE) Nru 1151/2012 jipprovdi li, minbarra talbiet mill-produtturi tal-prodott mibjugħ bid-denominazzjoni rreġistrata, il-Kummissjoni tista' tikkanċella r-reġistrazzjoni ta' indikazzjoni ġeografika protetta jekk ma tkunx żgurata l-konformità mal-kundizzjonijiet tal-ispeċifikazzjoni jew jekk ma jkun tqiegħed fis-suq l-ebda prodott taħt l-indikazzjoni ġeografika protetta għal mill-inqas seba' snin.
(2)
Il-Kummissjoni eżaminat it-talba biex tiġi kkanċellata r-reġistazzjoni tal-indikazzjoni ġeografika protetta “Jihočeská Zlatá Niva” imressqa mis-Slovakkja fl-20 ta' Settembru 2013 u li waslet fis-27 ta' Settembru 2013.
(3)
Din it-talba għall-kanċellazzjoni ma taqa' taħt l-ebda wieħed miż-żewġ każijiet imsemmija fl-ewwel subparagrafu tal-Artikolu 54(1) tar-Regolament (UE) Nru 1151/2012 u, għalhekk ma tissodisfax il-kundizzjonijiet stipulati f'dak l-Artikolu.
(4)
Fid-dawl ta' dawn l-elementi, it-talba biex tiġi kkanċellata l-indikazzjoni ġeografika protetta “Jihočeská Zlatá Niva” imressqa mis-Slovakkja, għandha tiġi miċħuda.
(5)
Il-miżura li hemm dispożizzjoni dwarha f'din id-Deċiżjoni hija skont l-opinjoni tal-Kumitat għall-politika dwar il-kwalità tal-prodotti agrikoli,
ADOTTAT DIN ID-DEĊIŻJONI:
Artikolu 1
It-talba għall-kanċellazzjoni tal-indikazzjoni ġeografika protetta “Jihočeská Zlatá Niva” hija miċħuda.
Artikolu 2
Din id-Deċiżjoni hija indirizzata lir-Repubblika Slovakka.
Magħmul fi Brussell, it-18 ta' Novembru 2014.

Labels: 3
17
18